
Comisia pentru buget, finanţe şi bănci

Bucureşti,       29.09.2004 

Nr. 22/527

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind completarea articolului 21 din Legea nr. 500/2002 privind finanţele publice, cu care comisia noastră a fost sesizată în fond cu adresa Biroului Permanent nr. P.l.-X 566 din 22 septembrie 2004.

PREŞEDINTE,

Ovidiu Muşetescu 

Parlamentul  României

Comisia pentru buget, finanţe şi bănci

Bucureşti,        29.09.2004  

Nr. 527

RAPORT

asupra propunerii legislative privind completarea articolului 21 din Legea nr. 500/2002 privind

 finanţele publice

Cu adresa nr. P.l.-X. 566 din 22 septembrie 2004, Biroul Permanent, conform art.89 şi din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor 23/2003, a sesizat pentru examinare şi avizare în fond, Comisia pentru buget, finanţe şi bănci cu propunerea legislativă privind completarea articolului 21 din Legea nr. 500/2002 privind finanţele publice.
La întocmirea raportului s-a avut în vedere avizul de la Consiliul Legislativ.

La lucrările comisiei au participat 26 deputaţi, din totalul de 27 membri ai comisiei.

Această propunere legislativă a fost respinsă de Senat în şedinţa din 20 septembrie 2004, în calitate de primă Cameră sesizată.

Propunerea legislativă, potrivit art. 75 din Constituţia României, republicată şi art. 86 din  Regulamentul Camerei Deputaţilor, este de competenţa decizională a Camerei Deputaţilor.

Prezenta propunere legislativă are ca obiect de reglementare, introducerea alin. (4]), după alineatul (4) al art. 21 din Legea nr. 500/2002 privind finanţele publice, publicată în Monitorul Oficial al României, Partea I, nr. 597 din 13 august 2002, cu modificările şi completările ulterioare, având următorul cuprins: “Se exceptează de la prevederile alin. (4) sumele destinate pentru plata contravalorii medicamentelor, cu sau fără contribuţie personală în tratamentul ambulatoriu.”

In urma examinării argumentelor prezentate pentru a susţine această iniţiată legislativă, în şedinţa din  29.09.2004, comisia a considerat, cu unanimitate de voturi,  respingerea din următoarele considerente:

- în anul 2004, pentru acest subcapitol s-a alocat suma de 8.100 mld lei, iar în anul 2003 suma alocată a fost de 8.788 mld din care 7.500 mld lei alocate pentru activitatea curentă a anului 2003, iar restul de 1.288 mld pentru plata datoriilor din anii precedenţi;

- raportând suma alocată pentru anul 2004, respectiv suma de 8.100 mld lei la suma de 7.500 mld lei aferentă asigurării medicamentelor cu şi fără contribuţie în tratament ambulatoriu în anul 2003, se obţine o creştere de 8%. Luând în considerare reducerea cotei de T.V.A. la medicamente, de la 19% la 9%, creşterea reală a fondurilor alocate acestui domeniu al asistenţei medicale este de 18,8%;

- prin Ordonanţa de urgenţă a Guvernului nr. 32/2004 privind repartizarea sumelor reţinute în proporţie de 10%, potrivit legii, în bugetul Fondului naţional unic de asigurări sociale de sănătate pentru anul 2004 , s-a asigurat repartizarea sumelor reţinute în proporţie de 10%, potrivit legii, în bugetul Fondului naţional unic de asigurări sociale de sănătate pe anul 2004, la capitolul “Servicii medicale şi medicamente”, titlul “Cheltuieli materiale şi servicii” începând cu luna mai 2004.

În raport cu obiectul şi conţinutul său propunerea legislativă face parte din categoria legilor ordinare.

PREŞEDINTE,

Ovidiu Muşetescu 
SECRETAR,

Dr. Daniel Ionescu

          Experţi parlamentari:

          Popescu Luminiţa

          Onete Alexandru

